Auditor's report — IVL, period 2011Q3 (reviewed, opinion: adverse)
Auditor firm: KPMG
Signing partner: (นายวินิจ ศิลามงคล)
Signed: 2011-11-09

บริษัท อินโดรามา เวนเจอร์ส จำกัด (มหาชน)

และบริษัทย่อย

งบการเงินระหว่างกาล

และ

รายงานการสอบทานงบการเงินโดยผู้สอบบัญชีรับอนุญาต

สำหรับงวดสามเดือนและเก้าเดือนสิ้นสุดวันที่ 30 กันยายน 2554

รายงานการสอบทานงบการเงินโดยผู้สอบบัญชีรับอนุญาต

เสนอ  คณะกรรมการบริษัท อินโดรามา เวนเจอร์ส จำกัด (มหาชน)

ข้าพเจ้าได้สอบทานงบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 30 กันยายน 2554 งบกำไรขาดทุนรวมและงบกำไรขาดทุนเฉพาะกิจการ งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการสำหรับงวดสามเดือนและเก้าเดือนสิ้นสุดวันเดียวกัน  งบแสดงการเปลี่ยนแปลงส่วนของเจ้าของรวมและงบแสดงการเปลี่ยนแปลงส่วนของเจ้าของเฉพาะกิจการ  และงบกระแสเงินสดรวมและงบกระแสเงินสดเฉพาะกิจการ สำหรับงวดเก้าเดือนสิ้นสุดวันที่ 30 กันยายน 2554 ของบริษัท อินโดรามา เวนเจอร์ส จำกัด (มหาชน) และบริษัทย่อย และของเฉพาะบริษัท อินโดรามา เวนเจอร์ส จำกัด (มหาชน) ตามลำดับ  ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้  ส่วนข้าพเจ้าเป็นผู้รับผิดชอบในการรายงานต่องบการเงินดังกล่าวจากผลการสอบทานของข้าพเจ้า  ข้าพเจ้าไม่ได้สอบทานงบการเงินของกิจการที่ควบคุมร่วมกันและบริษัทย่อยของกิจการที่ควบคุมร่วมกันซึ่งจัดตั้งขึ้นในปี 2553 สำหรับงวดสามเดือนและเก้าเดือนสิ้นสุดวันที่ 30 กันยายน 2554 มูลค่าตามบัญชีของเงินลงทุนในกิจการที่ควบคุมร่วมกันในงบแสดงฐานะการเงินรวม ณ วันที่ 30 กันยายน 2554 มีจำนวน 2,171.6 ล้านบาท และส่วนแบ่งกำไร (ขาดทุน) จากกิจการที่ควบคุมร่วมกันซึ่งบันทึกในงบกำไรขาดทุนรวมสำหรับงวดสามเดือนและเก้าเดือนสิ้นสุดวันที่ 30 กันยายน 2554 มีจำนวน (31.6) ล้านบาท และ 43.4 ล้านบาทตามลำดับ งบการเงินของกิจการที่ควบคุมร่วมกันและบริษัทย่อยของกิจการที่ควบคุมร่วมกันดังกล่าวสอบทานโดยผู้สอบบัญชีอื่น โดยข้าพเจ้าได้รับรายงานของผู้สอบบัญชีเหล่านั้น และรายงานของข้าพเจ้าในส่วนที่เกี่ยวข้องกับจำนวนเงินของรายการต่างๆ ของกิจการที่ควบคุมร่วมกันและบริษัทย่อยของกิจการที่ควบคุมร่วมกันได้ถือตามรายงานของผู้สอบบัญชีอื่นนั้น งบกำไรขาดทุนรวมและงบกำไรขาดทุนเฉพาะกิจการ งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการสำหรับงวดสามเดือนและเก้าเดือนสิ้นสุดวันที่ 30 กันยายน 2553 งบแสดงการเปลี่ยนแปลงส่วนของเจ้าของรวมและงบแสดงการเปลี่ยนแปลงส่วนของเจ้าของเฉพาะกิจการ  และงบกระแสเงินสดรวมและงบกระแสเงินสดเฉพาะกิจการ สำหรับงวดเก้าเดือนสิ้นสุดวันที่ 30 กันยายน 2553 ของบริษัท อินโดรามา เวนเจอร์ส จำกัด (มหาชน) และบริษัทย่อย และของเฉพาะบริษัท อินโดรามา เวนเจอร์ส จำกัด (มหาชน) ตามลำดับ สอบทานโดยผู้สอบบัญชีอื่น ซึ่งได้เสนอรายงานลงวันที่ 10 พฤศจิกายน 2553 ว่าไม่พบสิ่งที่เป็นเหตุให้เชื่อว่างบการเงินดังกล่าวไม่ถูกต้องตามที่ควรในสาระสำคัญตามหลักการบัญชีที่รับรองทั่วไป ตามที่อธิบายไว้ในหมายเหตุประกอบงบการเงินข้อ 2 และ 3 กิจการได้ใช้มาตรฐานการรายงานทางการเงินที่ออกและปรับปรุงใหม่ซึ่งมีผลบังคับใช้ตั้งแต่วันที่ 1 มกราคม 2554 งบการเงินรวมและงบการเงินเฉพาะกิจการสำหรับงวดสามเดือนและเก้าเดือนสิ้นสุดวันที่ 30 กันยายน 2553 ได้ปรับปรุงใหม่แล้ว ข้าพเจ้าได้สอบทานการปรับปรุงและไม่พบสิ่งที่เป็นเหตุให้เชื่อว่ารายการปรับปรุงดังกล่าวไม่เหมาะสมหรือไม่ถูกต้อง

ข้าพเจ้าได้ปฏิบัติงานสอบทานตามมาตรฐานการสอบบัญชีที่เกี่ยวกับการสอบทาน  ซึ่งกำหนดให้ข้าพเจ้าต้องวางแผนและปฏิบัติงานสอบทาน  เพื่อให้ได้ความเชื่อมั่นอย่างพอประมาณว่า งบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่  การสอบทานนี้มีขอบเขตจำกัด  โดยส่วนใหญ่ใช้วิธีการสอบถามบุคลากรของกิจการ และการวิเคราะห์เปรียบเทียบข้อมูลทางการเงิน  จึงให้ความเชื่อมั่นน้อยกว่าการตรวจสอบตามมาตรฐานการสอบบัญชีที่รับรองทั่วไป  ดังนั้นข้าพเจ้าจึงไม่อาจแสดงความเห็นต่องบการเงินที่สอบทานได้

ข้าพเจ้าไม่พบสิ่งที่เป็นเหตุให้เชื่อว่างบการเงินดังกล่าวไม่ถูกต้องตามที่ควรในสาระสำคัญตามมาตรฐานการรายงานทางการเงินจากการสอบทานของข้าพเจ้า

โดยมิได้เป็นการแสดงความเห็นอย่างมีเงื่อนไขจากการสอบทานของข้าพเจ้า ข้าพเจ้าขอให้สังเกตเหตุการณ์ดังต่อไปนี้

ตามที่อธิบายไว้ในหมายเหตุประกอบงบการเงินข้อ 4 ในระหว่างงวดเก้าเดือนสิ้นสุดวันที่ 30 กันยายน 2554 บริษัทได้ซื้อธุรกิจหลายแห่งซึ่งส่งผลให้กิจการบันทึก ก) กำไรจากการต่อรองราคาซื้อจำนวน 6,522.9 ล้านบาทซึ่งรวมอยู่ในงบกำไรขาดทุนรวมสำหรับงวดเก้าเดือนสิ้นสุดวันที่ 30 กันยายน 2554 และ ข) ค่าความนิยมจำนวน 225.2 ล้านบาทซึ่งรวมอยู่ในงบแสดงฐานะการเงินรวม ณ วันที่ 30 กันยายน 2554  มูลค่ายุติธรรมของธุรกิจที่ซื้อมาเป็นมูลค่าที่ประมาณการตามรายงานของผู้ประเมินราคาอิสระและอาจมีการปรับปรุงตามที่อธิบายไว้ในหมายเหตุประกอบงบการเงินข้อ 4

ตามที่อธิบายไว้ในหมายเหตุประกอบงบการเงินข้อ 4 และ 10 Trevira Holdings GmbH ซึ่งเป็นกิจการที่ควบคุมร่วมกันได้ซื้อส่วนได้เสียในส่วนของเจ้าของร้อยละ 100 ของ Trevira GmbH ในเดือนกรกฎาคม 2554 บริษัทบันทึกบัญชีเงินลงทุนใน Trevira Holdings GmbH ตามวิธีส่วนได้เสียในงบการเงินรวมสำหรับงวดสามเดือนและเก้าเดือนสิ้นสุดวันที่ 30 กันยายน 2554 และบันทึกส่วนได้เสียร้อยละ 75 ในกำไรของ Trevira Holdings GmbH จำนวน 960.4 ล้านบาท และ 944.8 ล้านบาท เป็นส่วนแบ่งกำไรจากเงินลงทุนในกิจการที่ควบคุมร่วมกันในงบกำไรขาดทุนรวมสำหรับงวดสามเดือนและเก้าเดือนสิ้นสุดวันที่ 30 กันยายน 2554 ตามลำดับ ส่วนแบ่งกำไรสำหรับงวดสามเดือนและเก้าเดือนสิ้นสุดวันที่ 30 กันยายน 2554 ได้รวมประมาณการกำไรจากการต่อรองราคาซื้อจำนวน 1,032.9 ล้านบาท การกำหนดส่วนแบ่งกำไรของ Trevira Holdings GmbH ที่สุดนั้นขึ้นอยู่กับผลของการประเมินมูลค่ายุติธรรมขั้นสุดท้ายของ Trevira GmbH จากผู้ประเมินราคาอิสระ และผลของการปันส่วนราคาซื้อ

ตามที่อธิบายไว้ในหมายเหตุประกอบงบการเงินข้อ 23 ธุรกิจของกลุ่มบริษัทในจังหวัดลพบุรีได้รับผลกระทบจากสถานการณ์น้ำท่วมครั้งใหญ่ของประเทศไทย ส่งผลให้ต้องหยุดการผลิตตั้งแต่วันที่ 23 กันยายน 2554 โดยผู้บริหาร บริษัทประกันภัย รวมทั้งผู้เชี่ยวชาญอิสระที่เกี่ยวข้องอยู่ในระหว่างการประเมินผลของความเสียหายโดยยังไม่สามารถประมาณจำนวนได้ ผู้บริหารเชื่อว่ากรมธรรม์ประกันภัยของกลุ่มบริษัทครอบคลุมความเสียหายทั้งหมด และคาดว่ากลุ่มบริษัทจะสามารถเรียกค่าสินไหมทดแทนจากความเสียหายที่เกิดขึ้นได้ งบการเงินระหว่างกาลนี้ยังไม่ได้รวมรายการปรับปรุงที่อาจมีขึ้นหากกลุ่มบริษัทประเมินผลกระทบของความเสียหายที่เกิดขึ้นได้

งบการเงินรวมและงบการเงินเฉพาะกิจการ สำหรับปีสิ้นสุดวันที่ 31 ธันวาคม 2553 ของบริษัท อินโดรามา  เวนเจอร์ส จำกัด (มหาชน) และบริษัทย่อย และของเฉพาะบริษัท อินโดรามา  เวนเจอร์ส จำกัด (มหาชน) ตามลำดับ ตรวจสอบโดยผู้สอบบัญชีอื่น ซึ่งได้แสดงความเห็นอย่างไม่มีเงื่อนไขตามรายงานลงวันที่ 21 กุมภาพันธ์ 2554 ตามที่อธิบายไว้ใน หมายเหตุประกอบงบการเงินข้อ 2 และ 3 กิจการได้ใช้มาตรฐานการรายงานทางการเงินที่ออกและปรับปรุงใหม่ซึ่งมีผลบังคับใช้ตั้งแต่วันที่ 1 มกราคม 2554 งบการเงินรวมและงบการเงินเฉพาะกิจการสำหรับปีสิ้นสุดวันที่ 31 ธันวาคม 2553 ได้ปรับปรุงใหม่แล้ว ข้าพเจ้าได้ตรวจสอบรายการปรับปรุงและเห็นว่ามีความเหมาะสมและได้ปรับปรุงโดยถูกต้องแล้ว งบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 31 ธันวาคม 2553 ที่แสดงเปรียบเทียบเป็นส่วนหนึ่งของงบการเงินปรับปรุงใหม่ดังกล่าวข้างต้น

(นายวินิจ ศิลามงคล)

ผู้สอบบัญชีรับอนุญาต

เลขทะเบียน 3378

บริษัท เคพีเอ็มจี ภูมิไชย สอบบัญชี จำกัด

กรุงเทพมหานคร

9 พฤศจิกายน 2554